Kui kuuseladvakäbidelt hakkab peegelduma päike, siis pole enam pikka maad kevadeni, see on selge. Teadlased on oma ajusid liigutanud ja saanud teada, et aju ei puhka kunagi. Isegi siis, kui inimene uneleb, tegeleb aju vaid temale teada olevate sidemete  loomise ja hoidmisega, mida võib võrrelda matemaatilise arvutusega. Aju võtab oma stand by seisundis ehk vaikeolekus vaid veidi vähem energiat, kui läheb vaja, et aidata Õueonul kirvega puupakule selle lõhkumiseks pihta saada. Aju puhkuses on jõudu ja väge, mida tarvis selleks, et igal võimalikul juhul valmis olla. Pole ju üldsegi lõbus, kui teil, ütleme, tuleb tahtmine niisama tugitoolis molutades äkki oma laubalt kärbes eemale peletada - aga ajul läheb selle operatsiooni ettevalmistamiseks aega umbes sama palju, kui mõnel rahvaste ühendusel sõjalise sekkumise alustamiseks.